text: Creixement urbanístic i estancament polític
  Bernat Deltell 16-05-2007 10:29 Lectures 266
  La transformació de Ribes també ha vingut condicionada per les Roquetes. fdg/ carles castro
  El constant i desbocat creixement de Sant Pere de Ribes ha modificat el seu paisatge social, cultural, econòmic i, sobretot, territorial. Carreteres reconvertides en rambles, segones residències que modifiquen el paisatge urbà, centres comercials que arraconen el petit comerç i un augment de la població, xifrat en unes 1.000 persones l'any, que ha posat de manifest la manca de serveis que pateix aquest municipi situat al cor geogràfic de la comarca del Garraf. Només en l'imaginari col·lectiu i en el record dels avis sobreviu l'estampa de Ribes com un petit poble bucòlic aïllat de la indústria de Vilanova i del turisme de masses de Sitges.
  La transformació de Ribes també ha vingut condicionada per les Roquetes, un nucli fundat als anys 40 per immigrants provinents del sud de la Península i que en l'actualitat ja compta amb més habitants que la zona pròpiament coneguda com a Sant Pere de Ribes. Per aquest motiu, l'actual alcalde, Josep Antoni Blanco, persegueix insistentment l'Entitat Municipal Descentralitzada (EMD), conscient que és la millor manera de satisfer el caràcter dual d'una població separada no només per criteris geogràfics, sinó també culturals i d'adscricpió territorial. Amb tot, les Roquetes és ja un nucli pràcticament autònom amb el seu propi edifici institucional, tot i que l'EMD encara ha de ser aprovada per la Generalitat.
  L'aposta del PSC sempre ha estat la de dotar de més i major autonomia a les Roquetes, on hi té el seu feu electoral al qual comença a penetrar el PP. A la banda contrària, la resta de partits, consideren que amb la integritat territorial no s'hi juga i acusen Blanco de promoure divisions per treure'n un rendiment electoral. El cert és, però, que l'estratègia, si realment és aquesta, ha funcionat. Els socialistes han obtingut dues majories absolutes consecutives i no sembla que l'oposició estigui en condicions de disputar l'alcaldia a Blanco. Els seus principals adversaris són els independents de l'Unitat Municipal 9 (UM9), que estrenen candidata, Anna Gabaldà, i que amb quatre regidors ha de lluitar contra els 12 del PSC. La resta de partits pràcticament no compten, ja que tots ells tenen entre un i dos regidors. Només un improbable tots contra el PSC pot inquietar Josep Antoni Blanco, però això significa posar en un mateix sac UM9, ERC i PP. Certament, improbable.